Legal Document

Category: 17

Text:
51. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 504 της 22 Ιουλ./6 Αυγ. 1975 (ΦΕΚ Α΄ 164) Περί αναπροσαρμογής των εξόδων κηδείας των θνησκόντων συνταξιούχων Ν.Α.Τ.-Κ.Π.Φ.Ν. Έχοντες υπ’ όψει: 1.Το άρθρ. 36 του Νόμ. 4502/1966 «περί τροποποιήσεως και συμπληρώσεως των διατάξεων του Νόμ. 3170/1955 (ΦΕΚ 76 Α΄) «περί Ναυτικού Απομαχικού Ταμείου» και προσθήκης ετέρων τινών διατάξεων». 2.Την υπ’ αριθ. 8/26.2.75 απόφασιν του Διοικητικού Συμβουλίου του Ναυτικού Απομαχικού Ταμείου. 3.Την από 9.5.75 απόφασιν του Συμβουλίου Εμπορικού Ναυτικού. 4.Την υπ’ αριθ. 445/1975 γνωμοδότησιν του Συμβουλίου Επικρατείας, προτάσει του Ημετέρου επί της Εμπορικής Ναυτιλίας Υπουργού, απεφασίσαμεν και διατάσσομεν: Άρθρ.1.-Τα του άρθρ. 36 του Νόμ. 4502/66 (ΦΕΚ 54 Α΄) (ανωτ. αριθ. 20) οριζόμενα έξοδα κηδείας εις τους επιμεληθέντας της κηδείας των θνησκόντων συνταξιούχων του Ναυτικού Απομαχικού Ταμείου (ΝΑΤ) και Κεφαλαίου Προστασίας Φυματικών Ναυτικών (Κ.Π.Φ.Ν.) από της ισχύος του παρόντος, αναπροσαρμόζονται ως κάτωθι: Το σύνολον των εξόδων τούτων καθορίζεται εις τρεις μηνιαίας συντάξεις ποσού συντάξεως ην θα εδικαιούτο ο θανών κατά τον μήνα του θανάτου του, χωρίς να δύναται να είναι τούτο κατώτερον τριών συντάξεων, του εκάστοτε ισχύοντος κατωτάτου ορίου, ουδέ ανώτερον του ποσού των δέκα πέντε χιλιάδων δραχμών. Άρθρ.2.-Η ισχύς του παρόντος Δ/τος άρχεται από της δημοσιεύσεως δια της Εφημερίδος της Κυβερνήσεως. Εις τον Ημέτερον επί της Εμπορικής Ναυτιλίας Υπουργόν, ανατίθεμεν την δημοσίευσιν και εκτέλεσιν του παρόντος Π.Δ/τος. Σελ. 714,42(α) Τεύχος 704-Σελ. 70